En 24-årig kvinde med barnevogn blev onsdag ved 16.30-tiden overfaldet af en anden kvinde i Aalborg. Politiet efterlyser vidner.

Den 24-årige kvinde stod ved fodgængerfeltet på hjørnet af Østre Allé/Hadsundvej i Aalborg med sin barnevogn og afventede grønt lys. Gerningskvinden stod ved siden af. - Pludselig slog hun forurettede i hovedet med knyttet hånd og greb efterfølgende fat i forurettedes hår og trak hendes hoved frem og tilbage flere gange. Efterfølgende løb kvinden fra stedet ad Hadsundvej i retning mod Signalvej, lyder det fra vagtchefen ved Nordjyllands Politi. Voldskvinden beskrives som: - dansk af udseende - 35 - 40 år - ca. 175 cm høj - almindelig af bygning - lysebrunt pagehår Hun havde en lyseblå hættetrøje, lyseblå cowboybukser og hvide sko på. Politiet efterlyser vidner, som har set overfaldet og personer, som evt. har kendskab til den angribende kvinde. Henvendelse til politiet på tlf. 114.